tartuNLP/wikipedia-smugri-20251201 huggingface dataset:
Sergei Žigalko

Sergei Aleksandrovitš Žigalko (, ; s. 28. maaliskuuta 1989 Minsk) on valkovenäläinen shakinpelaaja. Hän saavutti vuonna 2007 suurmestarin arvonimen. Žigalko pelasi FIDE:n turnauspelin viimeksi tammikuussa 2020, jolloin hänen vahvuuslukunsa oli 2 572. Nykyisin Žigalko on aktiivinen shakkistriimaaja.
Žigalko on pikashakin Euroopan-mestari vuodelta 2017. Hän on voittanut kolme Valko-Venäjän mestaruutta vuosina 2009, 2012 ja 2013. Žigalko on kilpaillut shakin maailmancupissa vuosina 2007, 2011, 2015 ja 2017. Shakkiolympialaisissa hän on pelannut vuonna 2008 Valko-Venäjän kakkospöydällä sekä vuosina 2010, 2012 ja 2014 Valko-Venäjän ykköspöydällä.
Žigalko on striimannut YouTube-kanavallaan Шахматы &amp; Сергей Жигалко pelejään Lichess- ja Chess.com-sivustoilla vuodesta 2019 lähtien. Syyskuussa 2023 kanavalla oli 40 800 tilaajaa.
Žigalkon veli Andrei on myös shakin suurmestari. Sergei Žigalkon puoliso on naisten FIDE-mestari Tatjana Revo.
Ziguinchorin departementti

Ziguinchorin departementti () on departementti Ziguinchorin alueella Senegalissa. Sen hallinnollinen keskus on Ziguinchor. Departementin pinta-ala on 1 153 neliökilometriä. Vuoden 2023 väestönlaskennan mukaan siellä oli 275 501 asukasta.
Ziguinchorin departementti sijaitsee alueen kaakkoisosassa. Se rajoittuu lännessä Oussouyen ja pohjoisessa Bignonan departementteihin, idässä Sédhioun alueeseen ja etelässä Guinea-Bissauhun. Pinta-alasta 41,5 % on avointa metsää, 8,3 % mangrovekasvillisuutta, 15,8 % peltomaata ja 8,3 % riisiviljelmiä sekä 9,6 % vesialuetta. Maisemaa leimaavat laaksojen ja alankojen halkoma tasanko sekä Casamancejoki rämealueineen.
Seudun ilmasto on guinealaistyyppinen. Vuotuinen sademäärä on 1 200–1 300 millimetriä. Sadekausi kestää toukokuusta marraskuuhun. Tammikuun keskilämpötila on 20 ja huhtikuun 37 astetta. Kasvillisuus on rehevää ja metsävarat huomattavat.
Departementtiin kuuluvat Ziguinchorin kaupunki, Niaguisin ja Nyassian arrondissementit ja viisi kuntaa: Adéane, Boutoupa-Camaracounda, Enampore, Niaguis ja Nyassia. Kaupunkiväestön osuus on 37,4 prosenttia.
Ziguinchorin kautta kulkee Guinea-Bissaun rajalle johtava maantie N4, josta haarautuvat N6 Koldaan ja R20 Cap Skirringiin. Kaupungissa on satama ja lentokenttä.
Seudun pääelinkeinot ovat maanviljely ja karjanhoito. Tärkeimmät viljelykasvit ovat riisi ja maapähkinä. Tuotantoeläimiä ovat naudat, lampaat, vuohet, aasit, siat ja siipikarja. Muita elinkeinoja ovat metsien hyödyntäminen, kalastus, käsityöammatit, kaupankäynti ja matkailu. Teollisuus jalostaa maatalous- ja keräilytuotteita.
Departementissä toimii ala- ja keskikoulujen, lyseoiden ja ammattikoulujen lisäksi kaksi korkeakoulua ja kaksi yliopistoa. Terveyspalveluihin kuuluu kaksi sairaalaa, terveyskeskus ja joukko terveysasemia. Vesihuolto käsittää Ziguinchorin vesijohtoverkon sekä maaseudun kaivot ja porakaivot. Sähköverkko kattaa vain kaupunkialueen ja kymmenkunta kylää.
Sarah Fillier

Sarah Fillier (s. 9. kesäkuuta 2000 Georgetown, Ontario) on kanadalainen jääkiekkoilija, olympiavoittaja ja kaksinkertainen maailmanmestari.
Fillier pelasi juniorina PWHL:ssä Oakville Hornetsissa vuosina 2014–2018. Hän saavutti kaksi alle 18-vuotiaiden MM-mitalia: hopeaa vuonna 2017 ja pronssia 2018. Kaudeksi 2018–2019 hän siirtyi pelaamaan Yhdysvaltain yliopistosarjaan Princetonin yliopiston joukkueessa.
Fillier debytoi Kanadan aikuisten maajoukkueessa kaudella 2018–19. Ensimmäisen MM-mitalinsa hän saavutti Kanadan MM-kilpailuissa 2021, kun Kanada voitti kultaa. Hän oli mukana voittamassa olympiakultaa Pekingin olympialaisissa 2022. Hän pelasi olympialaisissa seitsemän ottelua, joissa hän teki kahdeksan maalia ja antoi kolme syöttöä. Hän voitti Tanskan MM-kilpailuissa 2022 toisen maailmanmestaruutensa ja hänet valittiin turnauksen tähdistökentälliseen. Hän saavutti hopeaa Kanadan MM-kilpailuissa 2023.
Josef Feistmantl

Josef Feistmantl (23. helmikuuta 1939 Absam – 10. maaliskuuta 2019) oli itävaltalainen ohjaskelkkailija, olympiavoittaja, maailman- ja euroopanmestari.
Elämä ja urheilu-ura.
Feistmantl voitti Manfred Stenglin kanssa historian ensimmäisen parikilpailun olympiakullan Innsbruckissa 1964, missä hän lisäksi sijoittui yksilökilpailussa viidenneksi. Grenoblen talviolympialaisissa 1968 Feistmantl oli yksilökilpailussa jälleen viides ja parikilpailussa seitsemäs. Sapporon talviolympialaisissa 1972 hän oli yksilökilpailun kymmenes. Maailmanmestaruuskilpailuista Feistmantl voitti yhteensä viisi mitalia, kaikki yksilökilpailusta. Ainoan maailmanmestaruutensa Feistmantl voitti Königsseessä vuonna 1969. EM-mitaleja Feistmantl voitti kaksi kappaletta parikilpailusta, kultaa vuonna 1967 ja hopeaa vuonna 1962. Feistmantl sytytti yhdessä Christl Haasin kanssa olympiatulen Innsbruckin talviolympialaisissa 1976. Feistmantl kuoli parisen viikkoa 80-vuotissyntymäpäivänsä jälkeen 10. maaliskuuta 2019. Hän oli kärsinyt pitkään vakavasta sairaudesta.
Intiankanna

Intiankanna ("Canna indica") on kannakasvien heimoon kuuluva kasvilaji. Nimestään huolimatta se on kotoisin Keski- ja Etelä-Amerikasta, mutta levinnyt kaikkialle trooppisiin maihin. Sitä on viljelty sekä koristekasvina että tärkkelyspitoisen maavartensa takia, ja se on paikoin levinnyt viljelmiltä luontoon. Myös koristekasvina tunnettu tarhakanna ("Canna" × "hybrida") on intiankannan ja muiden kannalajien risteymä.
Intiankanna kasvaa 90–180 cm korkeaksi. Lehdet ovat 20–60 cm pitkiä ja 10–30 cm leveitä. Ne kiertyvät alaosastaan varren ympärille. Kukat voivat olla punaiset, keltaiset tai jotain siltä väliltä. 6–20 kukkaa muodostaa haarautuvan kukinnon varren yläpäähän.
Intiankannan juurakosta ja maavarsista saadaan proteiini- ja tärkkelyspitoista jauhoa, jota käytetään ravinnoksi.
Manfred Stengl

Manfred Stengl (1. huhtikuuta 1946 Salzburg – 6. kesäkuuta 1992 Doulglas, Mansaari) oli itävaltalainen ohjas- ja rattikelkkailija ja olympiavoittaja.
Elämä ja urheilu-ura.
Stengl voitti ohjaskelkkailussa Josef Feistmantlin kanssa historian ensimmäisen parikilpailun olympiakullan Innsbruckissa 1964 ja EM-hopeaa Weissenbachissa 1962. Hän vaihtoi myöhemmin rattikelkkailuun jossa voitti nelikoissa MM-pronssia Cerviniassa 1975. Stengl kilpaili myös moottoripyöräilyssä, joka koitui hänen kohtalokseen: hän kuoli 46-vuotiaana kolaroituaan Mansaaren TT-ajoissa.
Sigisfredo Mair

Josef Siegfried ”Sigisfredo” Mair (10. elokuuta 1939 Toblach – 15. toukokuuta 1977 Toblach) oli italialainen ohjaskelkkailija ja olympiamitalisti.
Elämä ja urheilu-ura.
Mair voitti parikilpailussa Walter Außendorferin kanssa olympiapronssia Innsbruckissa 1964 ja Ernesto-veljensä kanssa MM-pronssia Hammarstrandissa 1967. Veljekset kilpailivat parikilpailussa myös Grenoblen talviolympialaisissa 1968 ja Sapporon talviolympialaisissa 1972 saavuttaen sijat kymmenen ja kahdeksan. Grenoblessa Mair kilpaili myös yksilökilpailussa sijoittuen 16:nneksi. Mair kuoli auto-onnettomuudessa 38-vuotiaana vuonna 1977.
Fastivin piiri

Fastivin piiri () on hallinnollinen piiri Ukrainan pohjoisosassa Kiovan alueella. Piiri on perustettu alkujaan 1923. Osana Ukrainan heinäkuun 2020 aluehallinnollisia muutoksia, piiriä laajennettiin. Fastivin piiri rajoittuu pohjoisessa Butšan piiriin, koillisessa Kiovaan, idässä Obuh’ivin piiriin ja etelässä Bila Tserkvan piiriin, sekä lännessä Žytomyrin alueen Žytomyrin piiriin. Piirin hallinnollinen keskus on Fastiv (44 841 as., 2021).
Fastivin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Kiovan alueen piirien lukumäärän seitsemään. Fastivin piirin pinta-alaksi tuli 1 759,7 neliökilometriä.
Ukrainan tilastokeskus arvioi Fastivin piirin väkiluvuksi 183 794 (1.1.2021). Kaupunkilaisiksi luokiteltiin prosenttia piirin asukkaista (108 373 as.), eli kahden kaupungin (Bojarka, Fastiv) ja viiden kaupunkityyppisen taajaman (Borova, Hlevah’a, Kalynivka, Kožanka, Čabany) väestö. Piirin laajenemisen (7/2020) johdosta uusi piiri on aiempaa samannimistä piiriä väkirikkaampi (väkiluku 30 777, 2017).
Newcastle Jesters

Newcastle Jesters oli kaudella 2000-2001 BISL:ssa pelannut jääkiekkojoukkue, jonka omisti Jokerit ja sitä kautta Hjallis Harkimo. Joukkue tunnettiin ennen Jokeri-omistusta nimillä Newcastle Riverkings (1998-2000) ja Newcastle Cobras (1996-1998).
Ainoalla kaudellaan joukkue jäi ulos pudotuspeleistä ja kauden jälkeen seuran toiminta lakkautettiin.
Joukkueessa pelasi kahdeksan suomalaista, muiden muassa ykkösmaalivahtina Tommi Satosaari, joukkueen toiseksi paras pistemies Tero Arkiomaa ja Jokereissa SM-liigaa pelanneet Tommi Sova ja Santeri Immonen. NHL-kokemusta joukkueeseen toivat kanadalaiset Bob Halkidis ja Daniel Lacroix. Joukkueen päävalmentajana toimi Jukka Jalonen apunaan kanadalainen Glenn Mulvenna.
Kiovan ja koko Ukrainan metropoliitta

Kiovan ja koko Ukrainan metropoliitta () on Ukrainan ortodoksisen kirkon päämies.
Ensimmäinen Kiovan metropoliitta oli Fotios, jonka asema virallistettiin vuonna 988 kiovalaisten kristinuskoon kääntymisen yhteydessä. Metropoliitta on katsonut olevansa Konstantinopolin patriarkan alainen.
Metropoliitan virka perustettiin nykyisessä muodossaan vuonna 2018, kun Konstantinopolin patriarkka myönsi Ukrainan ortodoksiselle kirkolle autokefalian. Tätä ennen useampi ukrainalainen ortodoksinen kirkko oli yhdistynyt yhdeksi kirkoksi. Uusi yhdistynyt kirkko valitsi ensimmäiseksi päämiehekseen metropoliitta Epifani I.
Žytomyrin piiri

Žytomyrin piiri () on hallinnollinen piiri Ukrainan pohjoisosassa Žytomyrin alueella. Žytomyrin piirin naapurina ovat pohjoisessa Korostenin piiri, idässä Kiovan alue (Butšan, Fastivin ja Bila Tserkvan piirit), etelässä Berdytšivin piiri ja lännessä Hmelnytskyin alue. Piirin hallinnollinen keskus on Žytomyr (263 507 as., 2021).
Žytomyrin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Žytomyrin alueen piirien lukumäärän neljään. Aiempaa laajemman Žytomyrin piirin pinta-alaksi tuli 10 508,2 neliökilometriä.
Ukrainan tilastokeskus arvioi Žytomyrin piirin väkiluvuksi 613 311 (1.1.2021). Kaupunkilaisiksi luokiteltiin prosenttia piirin asukkaista (384 388 as.), eli neljän kaupungin (Žytomyr, Korostyšiv, Radomyšl, Tšudniv) ja 29 kaupunkityyppisen taajaman väestö.
Quest (yritys)

Quest Corporation () on vuonna 1988 perustettu japanilainen videopelien kehittäjä. 
Yrityksen parhaiten tunnettuja tuotteita ovat "Ogre"-sarjan pelit kuten "Ogre Battle" ja "Tactics Ogre".
Vuonna 2000 yritys myi Squarelle pelien kehitysresurssit ja oikeudet ja käytännössä lopetti videopeliteollisuudessa.
Vuonna 2002 Square osti yhtiön.
Kolda

Kolda on kaupunkikunta sekä Koldan alueen ja departementin hallinnollinen keskus Senegalissa. Se sijaitsee Casamancejoen varrella 465 kilometriä Dakarista kaakkoon. Vuoden 2023 väestönlaskennan mukaan kunnassa oli 103 574 asukasta.
Maantiede ja asutus.
Kaupunki sijaitsee Casamancen molemmin puolin joen tulvatasankoja reunustavilla rinteillä. Ilmasto on sudanilais-guinealainen. Vuotuinen sademäärä on noin 1 000 millimetriä. Luonnonvarainen kasvillisuus edustaa metsäsavannin jäänteitä.
Kolda koostuu virallisesti kuudesta kaupunginosasta, jotka ovat Bantagnel, Bouna Kané, Doumassou, Gadapara, Saré Moussa ja Sikilo. Kaupunki on laajentunut rajojensa ulkopuolelle, ja sen asukasluku on Casamancen alueen ja naapurimaiden konfliktien aiheuttaman muuttoliikkeen takia huomattavasti virallista suurempi.
Asukkaat ovat etupäässä fulbeja ja mandinkoja. Lisäksi on wolofeja, dioloja, soninkeja, mankanjoja ja balanteja. Vallitsevat uskonnot ovat islam ja kristinusko.
Historia.
Ranskalaiset tekivät Koldan kylästä paikallisen hallintokeskuksen vuonna 1907. Sinne perustettiin varuskunta, hallintorakennus, tuomioistuin, posti, kirkko ja koulu. Casamancejoen yli rakennettiin puinen silta ja joen rannalle pystytettiin kauppahuoneita. Kolda sai osittaisen kunnallishallinnon vuonna 1952 ja täydet kunnan oikeudet vuonna 1960. Koldan alue on perustettu vuonna 1984.
Liikenne, talous ja palvelut.
Koldan kautta kulkee Tambacoundan ja Ziguinchorin välinen maantie N6 ja maantie R21 Sédhiouun. Kaupungissa on lentokenttä, jonka siviilikäyttö on vähäistä.
Väestön elinkeinoja ovat maanviljely, karjanhoito, käsityöammatit, kaupankäynti ja liikenne. Tärkeimmät viljelykasvit ovat maissi, hirssi, durra ja riisi. Myytäväksi kasvatetaan maapähkinää ja puuvillaa. Tuotantoeläimiä ovat naudat, lampaat, vuohet, siat ja siipikarja. Teollisuutta edustaa Sodefitexin puuvillankäsittelylaitos.
Palveluihin kuuluvat ala-, keski- ja ammatikoulut, aluesairaala, terveyskeskus ja terveysasemat sekä kulttuurikeskus.
Matkailu.
Matkailukohteena Kolda kiinnostaa lähinnä metsästyksen harrastajia. Kaupungissa on kolme hotellia.
Johan Mikael Mäkiö

Johan Mikael (Jussi, J. M.) Mäkiö (12. toukokuuta 1900 Alastaro – 1. marraskuuta 1962 Helsinki) oli suomalainen yrittäjä ja yritysjohtaja, joka sai teollisuusneuvoksen arvonimen.
Henkilöhistoria.
Mäkiön vanhemmat olivat Kalle Johannes Mäkiö ja Amanda Suvitie ja puoliso vuodesta 1937 Kirsti Katariina Karttunen. Mäkiö ryhtyi rakennustöihin isänsä kanssa, oppien nuorena myös maalarin ja lasimestarin ammatit. Rakennusmestariksi hän valmistui Turun teknillisestä koulusta 24-vuotiaana. Valmistuttuaan Mäkiö toimi pääkaupunkiseudulla ensin rakennusmestarina, työnvalvojana ja apulaisjohtajana, rakennuttajan ja työmaan välisten asioiden hoitajana sekä rakennusliikkeen konttorinjohtajana. Oman rakennusliikkeen hän perusti vuonna 1957. Mäkiö oli myös rakennusalan järjestöaktiivi, erityisesti rakennusmestarien yhdistyksissä ja Suomen rakennusmestariliitossa, jonka hallituksen jäsenenä ja puheenjohtajana hän toimi. Teollisuusneuvoksen arvonimen Mäkiö sai 1962, mutta menehtyi jo saman vuoden marraskuussa.
Eburoviskit

Eburoviskit () olivat gallialainen heimo, yksi aulercien kansan alaheimoista. Eburoviskit asuivat karnuuttien pohjoispuolella ja heidän pääkaupunkinsa oli nimeltään Mediolanum, nykyinen Évreux. Caesar mainitsee eburoviskit lyhyesti kirjassaan Gallian sota.
Miikko Oikkonen

Miikko Oikkonen on suomalainen käsikirjoittaja ja ohjaaja sekä elokuva- ja televisiotuottaja. Hänet tunnetaan muun muassa "Sorjonen"-televisiosarjasta.
Oikkonen on opiskellut Taideteollisessa korkeakoulussa elokuva- ja televisio-ohjausta, tuottamista ja käsikirjoittamista. Ensimmäinen Oikkosen luoma, käsikirjoittama ja ohjaama draamasarja oli neliosainen minisarja "Lemmenleikit" (Yle TV2 2008). Olkkonen on yksi Fisher King -tuotantoyhtiön perustajista ja toimi yrityksessä showrunnerina. Fisher King -yhtiön ensimmäinen sarjatuotanto oli fantasiasarja "Nymfit" (2014), joka perustuu Oikkosen luomaan konseptiin ja jossa hän työskenteli pääkäsikirjoittajana ja ohjaajana. "Nymfit"-sarja on levinnyt kymmeniin eri maihin ja televisiosarjaan perustuen on julkaistu myös kaksi kirjaa, "Nymfit – Montpellierin legenda" ja "Nymfit – Astarten solmu", joiden kirjoittajina mainitaan Sari Luhtanen ja Miikko Oikkonen. 
Oikkosen luomia draamatuotantoja "Nymfien" lisäksi ovat muun muassa "Ihon alla" -sarja sekä nordic noir -sarja "Sorjonen", josta on julkaistu kolme kautta sekä kokopitkä teatterielokuva '. "Sorjonen"-sarjaa on levitetty myös kansainvälisesti nimellä '. Sitä ovat esittäneet ainakin Sky Saksassa ja Itävallassa, Polar+ Ranskassa, Canvas Espanjassa ja Netflix kansainvälisesti. "Ihon alla" -sarjaa on vastaavasti esitetty kansainvälisillä markkinoilla nimellä "Replacements". Konseptiin perustuen on julkaistu myös "Ihon alla" -romaani, jonka ovat kirjoittaneet Tiina Raevaara ja Oikkonen. 
Oikkosen myöhempiin töihin kuuluu trillerisarja "Helsinki-syndrooma" (2022) ja draamasarja "Estonia", joka kertoo 1994 uponneesta matkustajalaiva MS Estoniasta ja katastrofia seuranneesta onnettomuustutkinnasta.
Ernst Lönegren

Ernst Frithiof Lönegren (15. heinäkuuta 1862 Tukholma, Ruotsi – 11. lokakuuta 1937 Tukholma) oli ruotsalainen virsirunoilija, luterilainen pappi ja Härnösandin hiippakunnan piispa.
Lönegren kävi koulua Norrköpingissä ja opiskeli Lundin yliopistossa. Hänet vihittiin papiksi Linköpingin hiippakuntaan 1887 ja hän toimi muun muassa vankilapappina Linköpingissä ja kirkkoherrana Övedissä, Lundin hiippakunnassa. Vuodesta 1989 hän toimi Erstan diakonissalaitoksen johtajana Tukholmassa.
Hänet valittiin 1909 Härnösandin hiippakunnan pispaksi. Hänen nimityksensä piispaksi herätti jossain määrin huomiota, sillä hänellä ei ollut korkeampia akateemisia tutkintoja, vaan hänen nimityksensä perusteena oli hänen laaja kokemuksensa seurakuntatyöstä. Hänen aloitteestaan perustettiin Härnösandiin 1912 Vårstan diakonialaitos. Kun ensimmäiset sieltä valmistuneet diakonissat neljä vuotta myöhemmin toisena helluntaipäivänä 1916 vihittiin, alkoi juhla piispa Lönegrenin tilaisuutta varten kirjoittamalla virrellä """Din kärlek, Jesus, gräns ej vet”. 
Hänet nimitettiin ylimääräiseksi hovisaarnaajaksi 1906 ja sai teologian kunniatohtorin arvon Uppsalan yliopistossa 1917. Hän oli arkkipiispa Nathan Söderblomin läheinen työtoveri ja Söderblom käytti häntä Ruotsin kirkon edustajana useissa kansainvälisissä yhteyksissä. Lönegren julkaisi useita diakoniaa käsitteleviä artikkeleja ja toimitti Ruotsin diakonialaitosten lehteä "Olivebladet".
Hänen kirjoittamansa virsi "Din kärlek, Jesus, gräns ej vet" oli ensimmäinen Ruotsissa kirjoitettu diakonia-aiheinen virsi ja tuli Ruotsin kirkon virsikirjaan 1937. Nykyisessä Ruotsin kirkon suomenkielisessä virsikirjassa se on virsi 91, "Rakkaus olet ääretön." Virsi on myös Suomen evankelis-luterilaisen kirkon virsikirjassa virsi 436 (säk. 1–2, 4–5 suom. Jaakko Haavio 1962, säk. 3 Anna-Maija Raittila 1984).
Veronika Stepanova

Veronika Sergejevna Stepanova (; s. 4. tammikuuta 2001) on Venäjää edustava maastohiihtäjä, joka on osin etniseltä taustaltaan kamtšadaali. Hän on kotoisin Kamtšatkan niemimaalta. Vuonna 2022 Pekingin talviolympialaisissa Stepanovasta tuli historian nuorin maastohiihdon olympiavoittaja. Stepanova oli ankkurina naisten viestijoukkueessa, joka voitti kisoissa kultaa. Stepanova on Kamtšatkan niemimaan ensimmäinen hiihtomaajoukkueeseen yltänyt ja myös ainoa olympiavoittaja. Samojen kisojen vapaan hiihtotavan sprintissä hän sijoittui seitsemänneksi.
Stepanova saavutti Lahden vuoden 2019 nuorten maailmanmestaruuskilpailuissa alle 20-vuotiaiden sarjassa hopeaa viestissä sekä kultaa 5 kilometrin vapaan hiihtotavan kilpailussa ja hopeaa viestissä Vuokatissa vuonna 2021. Alle 23-vuotiaiden sarjassa hän sai pronssia 10 kilometrin perinteisen hiihtotavan kilpailussa ja viestissä Lygnassa vuonna 2022.
Stepanova kilpaili maailmancupissa ensimmäisen kerran Engadinissa maaliskuussa 2021 ja sai tuolloin myös ensimmäiset maailmancupin pisteensä oltuaan 30 kilometrin vapaan hiihtotavan takaa-ajokilpailussa 27:s. Kymmenen parhaan joukkoon hän sijoittui ensimmäisen kerran oltuaan kymmenes Davosin 10 kilometrin vapaan hiihtotavan kilpailussa joulukuussa 2021. Se on edelleen hänen paras maailmancupsijoituksensa.
109 (luku)

109 (satayhdeksän) on luonnollinen luku, jota edeltää luku 108 ja seuraa luku 110.
Seurapiiri

Seurapiiri tai seurapiirit tarkoittaa varsinkin julkisuuden henkilöiden muodostamaa joukkoa, joka seurustelee keskenään ja näyttäytyy usein arvostetuissa ja julkisuutta saavissa huvitilaisuuksissa ja muissa sen kaltaisissa tilaisuuksissa.
Suihkuseurapiiri eli jet set tai jetsetti on varakkaiden ja menevien ihmisten kansainvälinen seurapiiri. Nimitys viittaa 1960-luvulla yleistyneisiin suihkulentokoneisiin, joilla lenneltiin mantereelta toiselle.
William Mackay

William Paton Mackay (13. toukokuuta 1839, Montrose, An­gus, Skotlanti - 22. elokuuta 1885, Portree, Skotlanti) oli skotlantilainen lääkäri, presbyteerikirkon pastori ja virsirunoilija. 
Mackay opiskeli Edinburghin yliopistossa, josta hän valmistui lääketieteen tohtoriksi 1870. Hän työskenteli lääkärinä useita vuosia kunnes päätti tulla papiksi. Valmistuttuaan papiksi hän toimi Hullissa. Hän kirjoitti useita virsiä, joista tunnetuin on ylistyshymni "We praise Thee, O God, for the Son of Thy love" (1863 ja 1867). 17 hänen kirjoittamaansa virttä julkaistiin 1872 W. Reidin kirjassa Praise Book. 
Mackayn laulu "We praise Thee" on käännetty myös suomeksi. Se on Hengellisen laulukirjan laulu 127 "Nyt ylistämme suurta Jumalaamme" (Suom. Paavo Virtanen, Seppo J. Järvinen) ja se on Ruotsin kirkon virsikirjan virsi 10" Soi kiitoksemme, Isä, ystävämme", suom. Pekka Kivekäs 1994.
Virren melodia on englantilaisen, Amerikassa toimineen John Jenkins Husbandin sävellys.
Festina lente

Festīnā lentē on latinankielinen sanonta, joka tarkoittaa ”kiiruhda hitaasti”. Se on käännös kreikankielisestä ilmaisusta "" ("speûde bradéōs"), jota keisari Augustuksella oli Suetoniuksen mukaan tapana toistella puhuessaan hyvän sotapäällikön ominaisuuksista. Niihin eivät kuuluneet äkkipikaisuus ja harkitsemattomuus. Suetonius kertoo, että Augustuksen mielestä taisteluun ei tullut ryhtyä missä olosuhteissa tahansa; ”voiton toiveiden tuli olla suuremmat kuin häviön vaara.”
Sanonta liittää toisiinsa kaksi näennäisesti yhteensopimatonta käsitettä, hitauden ja nopeuden, ja suosittelee, että toimitaan viivyttelemättä, mutta kuitenkin tarpeellista varovaisuutta noudattaen.
Venetsialainen kustannustalo Aldus Manutius käytti 1500-luvulla tunnuksenaan delfiiniä ja ankkuria, jotka edustivat sen tunnusta "kiiruhda hitaasti".
I.M

I.M on israelilaisen laulajan Michael Ben Davidin kappale, joka julkaistiin 30. tammikuuta 2022. Hän edusti kappaleella Israelia vuoden 2022 Eurovision laulukilpailussa Torinossa voitettuaan Israelin X Factorin.
Kappale kilpaili toisessa semifinaalissa, jossa se sijoittui kolmanneksitoista ja täten karsiutui finaalista.
Uskolliset ruskeat silmät

Uskolliset ruskeat silmät on Toivo Särkän ohjaama suomalainen dokumentti- ja lyhytelokuva vuodelta 1947.
Elokuvan aiheena on kenneltoiminta. Siinä seurataan saksanpaimenkoirien kasvatusta ja koulutusta.
Intention (kappale)

Intention on bulgarialaisen yhtyeen Intelligent Music Projectin kappale. He edustivat Bulgariaa Eurovision laulukilpailussa 2022, Italian Torinossa.
Kappale kilpaili ensimmäisessä semifinaalissa, jossa se sijoittui kuudenneksitoista ja täten karsiutui finaalista.
Lähteet.
Alppihiihto talviolympialaisissa 2022 – naisten syöksylasku

Alppihiihdon naisten syöksylaskun kilpailu talviolympialaisissa 2022 järjestettiin 15. helmikuuta 2022.
Tulokset.
Kilpailu alkoi kello 11.30.
Alppihiihto talviolympialaisissa 2022 – naisten supersuurpujottelu

Alppihiihdon naisten supersuurpujottelun kilpailu talviolympialaisissa 2022 järjestettiin 11. helmikuuta 2022.
Tulokset.
Kilpailu alkoi kello 11.00.
Ampumahiihto talviolympialaisissa 2022 – miesten yhteislähtö

Ampumahiihdon miesten 15 kilometrin yhteislähtö talviolympialaisissa 2022 järjestettiin 18. helmikuuta 2022.
Tulokset.
Kilpailu alkoi klo 17.00.
Ampumahiihto talviolympialaisissa 2022 – naisten yhteislähtö

Ampumahiihdon naisten 12,5 kilometrin yhteislähtö talviolympialaisissa 2022 järjestettiin 18. helmikuuta 2022.
Tulokset.
Kilpailu alkoi klo 15.00.
Radio Kaleva

Radio Kaleva on Oulussa ja Raahessa kuuluva paikallisradio, jonka lähetykset alkoivat 21. helmikuuta 2022 kello 7. Kesäkuussa 2021 valtioneuvosto myönsi Kaleva Medialle radiotoimiluvan Ouluun, Raaheen, Taivalkoskelle, Tervolaan ja Inariin. Lokakuussa 2022 Traficom myönsi Kaleva Medialle toimiluvan Haapavedelle ja Iihin. 
Radio Kalevan omistaa Kaleva Media.
Oulun Kärppien otteluselostukset kuuluvat Radio Kalevasta kaudesta 2022–2023 lähtien.
Homo homini lupus

Homō hominī lupus on latinankielinen sanonta, joka merkitsee "Ihminen on ihmiselle susi". Mietelmä esiintyy roomalaisen näytelmäkirjailija Plautuksen (254–184 eaa.) näytelmässä "Asinaria" (II, 4, 88). Siinä kauppias kieltäytyy antamasta rahaa tuntemattomalle henkilölle vedoten siihen, että "lupus est homo homini, non homo." 
Englantilainen filosofi Thomas Hobbes (1588–1679) käytti ilmaisua teoksessaan "De Cive" kuvaamaan ihmiskunnan luonnontilaa ennen yhteiskunnallisen järjestyksen syntymistä. Hobbesin mukaan ihminen oli ihmiselle sekä jumala että susi. 
Plautus käytti sanontaa kuvaamaan ihmisen itsekkyyttä. Hobbes tarkoitti myös sitä, että itsekkyys johtaa ihmiset sotimaan toisiaan vastaan elämäntaistelussa.
Jäät

Jäät on Rike Jokelan ohjaama televisioelokuva, jonka ensiesitettiin vuonna 2010 Yle TV1:n "Kotikatsomo"-ohjelmapaikalla.
Elokuva kertoo pelastusalalla työskentelevästä pariskunnasta, Leenasta ja Kaista, joiden suhde ajautuu kriisiin Kain uupumuksen ja masennuksen myötä.
Buttigliera Alta

Buttigliera Alta () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 6 372 asukasta.
Buttigliera

Buttigliera voi tarkoittaa ainakin seuraavia:
Dolly Wells

Dolly Wells (s. 1971 Lontoo) on brittiläinen näyttelijä ja käsikirjoittaja. Hän on näytellyt elokuvissa "45 vuotta" (2015), "Home Again – Rakkaus muuttaa taloon" (2017) ja "Voitko ikinä antaa anteeksi?" (2019). Lisäksi hänellä on ollut sivuosa kahdessa Bridget Jones -elokuvassa.
Wells on esiintynyt myös Kultaisella ruusulla palkitussa televisiosarjassa "Spy – isä agenttina". Netflixin ja BBC:n sarjassa "Dracula" hän esittää Abraham Van Helsingin naispuolista vastinetta, sisar Agatha Van Helsingiä. Muita rooleja hänellä on ollut esimerkiksi sarjoissa "Casualty" ja "Rakkauden lumo".
Wells ja hänen lapsuudenystävänsä Emily Mortimer ovat yhdessä luoneet ja käsikirjoittaneet HBO-komediasarjan "Doll &amp; Em" (2013–2015), jossa he myös näyttelevät pääosia. Sarja kertoo naisten välisestä ystävyydestä.
Lisbeth Berg-Hansen

Lisbeth Berg-Hansen (s. 14. maaliskuuta 1963 Bindal) on norjalainen työväenpuolueen poliitikko. Hän toimi Norjan kalastus- ja rannikkoministerinä vuosina 2009–2013 ja istui suurkäräjillä vuosina 2013–2017.
Greenland

Greenland on vuonna 2020 ensi-iltansa saanut yhdysvaltalainen katastrofitrilleri, jonka on ohjannut Ric Roman Waugh ja käsikirjoittanut Chris Sparling. Elokuvan pääosissa ovat Gerard Butler (joka myös tuotti elokuvan), Morena Baccarin, Roger Dale Floyd, Scott Glenn, David Denman ja Hope Davis. Elokuvassa seurataan perhettä, jonka on taisteltava selviytymisestä planeetan tuhoavan komeetan kiitäessä Maahan.
Alun perin elokuva oli teatteriesityksissä Yhdysvalloissa ja se viivästyi useita kertoja COVID-19-pandemian vuoksi. STXfilms julkaisi elokuvan Yhdysvalloissa tilausvideona 18. joulukuuta 2020, minkä jälkeen se esitettiin HBO Maxissa ja Amazon Primessa. Se esitettiin edelleen teattereissa muilla alueilla, alkaen Belgiasta 29. heinäkuuta 2020. Elokuva sai yleisesti ottaen myönteisiä arvosteluja kriitikoilta ja tuotti maailmanlaajuisesti 52,3 miljoonaa dollaria 35 miljoonan dollarin tuotantobudjetilla.
Elokuvalle on kehitteillä jatko-osa "Greenland: Migration," ja Waughin, Butlerin, Baccarinin ja Floydin on tarkoitus olla osa myös sitä.
Buttigliera d’Asti

Buttigliera d’Asti () on kunta Italiassa Piemonten alueella olevassa Astin maakunnassa. Vuoden 2021 alussa kunnassa oli 2 536 asukasta.
Sic transit gloria mundi

Sīc trānsit glōria mundī on latinankielinen sanonta, joka tarkoittaa ”niin katoaa maailman kunnia”. 
Alkuperä.
Mietelmä esiintyy Tuomas Kempiläisen (1380–1471) hartauskirjassa "Kristuksen seuraamisesta", joka on kirjoitettu noin vuonna 1418. Luvussa 1:3, 6 Tuomas Kempiläinen huudahtaa: ”Kuinka nopeasti katoaakaan maailman kunnia”, ja jatkaa, että monet hukkuvat maailmassa turhan tiedon vuoksi haluten mieluummin olla suuria kuin nöyriä. Todella suuri on kuitenkin se, jolla on suuri rakkaus ja todella viisas se, joka pitää kaikkea maallista lokana voittaakseen omakseen Kristuksen. Lauseen alkuperä saattaa olla Uudessa testamentissa Johanneksen 1. kirjeessä (2:17), jossa sanotaan: "mundus transit et concupiscentia eius" (”ja maailma himoineen katoaa”). 
Lause on liittynyt 1400-luvulta alkaen paavin virkaanastujaisiin. Pappi polttaa paavin edessä tukun rohtimia ja lausuu sanat. Ilmaisu on yhdessä lauseen "Habemus papam" kanssa tunnetuin paavin valintaan liittyvä fraasi. 
Merkitys.
Sanonta viittaa maallisten ja inhimillisten asioiden katoavaisuuteen.
Mélanie René

Mélanie René (s. 1. syyskuuta 1990) on sveitsiläinen laulaja. Hän voitti 31. tammikuuta 2015 sveitsiläisen "Die Entscheidungsshow" -laulukilpailun kappaleella "Time to Shine" ja tuli näin valituksi Sveitsin edustajaksi vuoden 2015 Eurovision laulukilpailuun. René kilpaili Eurovision laulukilpailun toisessa semifinaalissa 21. toukokuuta ja sijoittui semifinaalin 17:nneksi eli viimeiseksi eikä päässyt finaaliin. Rene on sukujuuriltaan mauritiuslainen.
Paprika (elokuva)

Paprika () on vuonna 2006 julkaistu anime-elokuva, jonka on ohjannut ja käsikirjoittanut Satoshi Kon. Se oli Konin viimeinen kokomittainen elokuva. Elokuva kertoo psykiatri Atsukosta, joka on kehittänyt koneen, jonka avulla pääsee tutkimaan ihmisten psyykeä heidän päänsä sisäpuolelta. Hänen epäonnekseen kone kuitenkin varastetaan häneltä.
Perfect Blue

Perfect Blue () on vuonna 1997 julkaistu anime-elokuva, jonka on ohjannut Satoshi Kon. Se oli ensimmäinen Konin ohjaama kokomittainen elokuva ja perustuu Yoshikazu Takeuchin kirjaan "Pāfekuto Burū: Kanzen Hentai" ().
Uudenseelanninhorsma

Uudenseelanninhorsma ("Epilobium komarovianum") on Uudesta-Seelannista kotoisin oleva horsmalaji. Se on monivuotinen suikertavavartinen ruoho, joka muodostaa mattomaisia kasvustoja. Lehdet kasvavat varrella pareittain ja ovat pienet, möyheät ja pyöreähköt. Kukissa on neljä valkeaa terälehteä.
Uudenseelanninhorsma esiintyy alkuperäisenä Uudessa-Seelannissa ja Chathamsaarella. Laji on myös levinnyt tulokkaana Pohjoismaihin ja Länsi-Eurooppaan. Suomessa uudenseelanninhorsmaa on havaittu Helsingissä ja Turussa. Laji luokitellaan Suomessa luonnonvaraisena vakiintuneeksi.
Vanitas vanitatum et omnia vanitas

Vānitās vānitatum et omnia vānitās on latinankielinen mietelause, joka tarkoittaa "turhuuksien turhuus, kaikki on turhuutta".
Alkuperä.
Vanhan Testamentin Saarnaajan kirja alkaa kuuluisilla sanoilla "Turhuuksien turhuus, sanoi Saarnaaja, turhuuksien turhuus, kaikki on turhuutta!" (1:2). Lause toistuu myöhemmin jakeessa 12:8. 
Merkitys.
Mietelmää käytetään ilmaisemaan maallisten asioiden turhuutta ja niiden ihmisten tietämättömyyttä, joita ajaa maallisten asioiden tavoittelu. Tuomas Kempiläinen (k. 1471) kirjoittaa teoksessa "Kristuksen seuraamisesta": "Turhuuksien turhuus ja kaikki on turhuutta paitsi Jumalan rakastaminen ja yksin hänen palvelemisensa. Suurinta viisautta on maailmaa halveksien rientää kohti taivaallista valtakuntaa".
Vanitas-maalaukset.
Länsimaisessa taiteessa vanitas-maalaukset ovat asetelmamaalauksia, jotka muistuttavat ihmisen kuolevaisuudesta, elämän lyhyydestä ja maallisen rikkauden katoavaisuudesta. Maalaustyyppi oli suosittu Alankomaissa 1600-luvulla.
Bignonan departementti

Bignonan departementti () on departementti Ziguinchorin alueella Senegalissa. Sen hallinnollinen keskus on Bignona. Departementin pinta-ala on 5 295 neliökilometriä. Vuoden 2023 väestönlaskennan mukaan siellä oli 287 500 asukasta.
Bignonan departementti sijaitsee Ziguinchorin alueen pohjoisosassa. Se rajoittuu etelässä Oussouyen ja Ziguinchorin departementteihin, idässä Sédhioun alueeseen, pohjoisessa Gambiaan ja lännessä Atlantin valtamereen. Maisemaa leimaavat tasangot ja Casamancejoen sivuhaarojen muodostamat rämeet.
Ilmasto on guinealaistyyppinen. Vuotuinen sademäärä on 1 000–1 200 millimetriä. Sadekausi kestää toukokuusta marraskuuhun. Seudulla on laajoja mangrovesoita ja huomattavat metsävarat.
Departementti jakautuu Kataba 1:n, Sindianin, Tendouckin ja Tenghoryn arrondissementteihin. Kaupunkikuntia ovat Bignona, Diouloulou ja Thionck-Essyl. Maalaiskuntia on 16: Balingore, Coubalan, Diégoune, Djinaki, Djibidione, Kafountine, Kartiack, Kataba 1, Mangagoulack, Mlomp, Niamone, Oulampane, Ouonck, Sindian, Suelle ja Tenghory.
Kaupunkiväestön osuus on 7,7 prosenttia. Asukkaat ovat dioloja, bainukeja, mandinkoja, balanteja, fulbeja, wolofeja, sererejä ja muita alueen kansallisuuksia. Vallitsevat uskonnot ovat islam ja kristinusko.
Bignonan kautta kulkee Dakarista Ziguinchoriin johtava maantie N4, johon yhtyy Banjulista tuleva maantie N5. Jokiliikenteellä on paikoittain tärkeä merkitys.
Seudun pääelinkeinot ovat maanviljely ja karjanhoito. Tärkeimmät viljelykasvit ovat riisi, hirssi, durra, maissi ja lehmänpapu. Tuotantoeläimiä ovat naudat, lampaat, vuohet, hevoset, aasit, siat ja siipikarja. Muita elinkeinoja ovat metsien hyödyntäminen, kalastus, käsityöammatit, kaupankäynti ja matkailu. Vähäinen teollisuus jalostaa maatalous- ja keräilytuotteita.
Palveluihin kuuluvat ala-, keski- ja ammattikoulut, kolme terveyskeskusta ja joukko terveysasemia. Saariston vesihuollon taso on heikko. Sähkö on noin viidesosassa kylistä.
Matti Malkamäki

Matti Malkamäki (o.s. Kangas, 17. helmikuuta 1867 Ylistaro – 17. toukokuuta 1937 Ylistaro) oli herännäisiin kuulunut eteläpohjalainen maanviljelijä. Malkamäki kuului 1930-luvun alussa Lapuan liikkeen valtuuskuntaan.
Ylistaron Untamalankankaalla syntynyt Malkamäki meni 1886 naimisiin herännäisyyden johtohenkilöihin kuuluneen maanviljelijä Juho Malkamäen tyttären Marian kanssa. Hän oli Malkamäen tilalla Karhumäen kylässä kotivävynä 14 vuoden ajan ja sitten talon isäntänä. Malkamäki oli mukana perustamassa Ylistaroon osuusmeijeriä ja oli pitkään Ylistaron kunnanvaltuuston jäsenenä. Hän kuului myös Karhumäen kristillisen kansanopiston johtokuntaan ja oli opiston rahaston- ja taloudenhoitajana opiston perustamisesta 1927 lähtien.
Malkamäki oli mukana 1900-luvun alussa aktivistien toiminnassa ja jääkäriliikkeessä ja osallistui Etelä-Pohjanmaalla Suomen sisällissotaan valkoisten joukoissa. 1930-luvun alussa hän osallistui talonpoikaismarssiin 1930 ja oli Lapuan liikkeen valtuuskunnan jäsenenä edustaen siellä heränneitä. Malkamäki kuoli 70-vuotiaana kotonaan toukokuussa 1937 keuhkokuumeeseen.
Suomen sisällissodan aikana kaatunut jääkärivänrikki Vilhelm Malkamäki oli Matti Malkamäen poika. Toinen poika Juhani Malkamäki (1888–1944) oli lääketieteen lisensiaatti, joka oli mukana jääkäriliikkeessä ja toimi myöhemmin kunnanlääkärinä ja oli Suomen Joutsenen lääkärinä 1935–1936 laivan purjehtiessa Etelä-Amerikan ympäri.
Kielokit

Kielokit ("Uvularia") on myrkkyliljakasveihin kuuluva kasvisuku, jossa on viisi lajia. Ne ovat monivuotisia ruohoja, joita kasvaa luonnonvaraisena Yhdysvaltojen ja Kanadan itäosissa. Sukuun kuuluvat puutarhaperennana viljellyt lajit keltakielokki ("Uvularia grandiflora") ja hentokielokki ("Uvularia perfoliata").
Jättililjat

Jättililjat ("Cardiocrinum") on liljakasveihin kuuluva kasvisuku, jossa on kolme lajia. Ne ovat kookkaiksi kasvavia sipulikukkia, joilla on vankan kukintovarren päässä liljamainen kukinto. Jättililjat esiintyvät luonnonvaraisina Himalajalla, Etelä-Kiinassa ja Japanissa. Sukuun kuuluvat koristekasvina viljellyt japaninjättililja ("Cardiocrinum cordatum") ja himalajanjättililja ("Cardiocrinum giganteum").
Klintoniat

Klintoniat ("Clintonia") on liljakasveihin kuuluva kasvisuku, jossa on viisi lajia. Ne ovat monivuotisia juurakollisia ruohoja, joiden kukintovana kasvaa ehyiden lehtien muodostamasta lehtiruusukkeesta. Klintonialajeista neljä esiintyy luonnonvaraisena Yhdysvalloissa ja Kanadassa, yksi laji ("Clintonia udensis") Itä-Aasiassa. Sukuun kuuluvat puutarhaperennana viljellyt lajit keltaklintonia ("Clintonia borealis") ja sarjaklintonia ("Clintonia umbellulata").
Nadir Rüstəmli

Nadir Rəşid oğlu Rüstəmli (s. 9. heinäkuuta 1999 Salyan, Azerbaidžan) on azerbaidžanilainen laulaja. Vuonna 2021 hän voitti "The Voice of Azerbaidžanin" toisen tuotantokauden. Hän edusti Azerbaidžania vuoden 2022 Eurovision laulukilpailussa Torinossa kappaleella "Fade to Black". Rüstəmli kilpaili Eurovision laulukilpailun toisessa semifinaalissa 12. toukokuuta, sijoittui semifinaalin kymmenenneksi ja pääsi finaaliin. 14. toukokuuta pidetyssä finaalissa Rüstəmli sijoittui 16:nneksi.
George R. Caron

George Robert "Bob" Caron (31. lokakuuta 1919 Brooklyn, New York – 3. kesäkuuta 1995 Denver, Colorado) oli yhdysvaltalainen sotilas. Hänen sotilasarvonsa oli kersantti. Caron toimi taka-ampujana Enola Gay -nimisessä pommikoneessa. Hän käytti ainoita koneen ampuvia puolustusaseita, jotka olivat 2x 12,7 mm konekiväärit. Muusta koneen puolustuksesta huolehti ELSO-upseeri Jacob "Jake" Beser. Caron palkittiin Silver Star:illa eli Hopeatähdellä. Hän osallistui muiden taka-ampujien koulutuksiin ollen näiden esimiehenä.
Kersantti Bob Caron oli Hiroshiman atomipommin silminnäkijä, joka raportoi näkymistään koneen perässä - muille lentoon osallistuville. Niin ikään hän valokuvasi Kodak 20 -kameralla pommitettua kohdetta, josta tulikin tunnetuksi. Bob Caron kuvaili näkymiään täydeksi "helvetiksi". Hän raportoi käskystä koneen päällikölle, sekä pommituslennon johtajalle Paul W. Tibbetsille näkemäänsä. Näistä tehtiin myös äänitallenteita. Caron julkaisi postuumisti kirjan "Tuhannen auringon tuli", joka julkaistiin heti Caronin kuoleman jälkeen (). Atomipommilennolla Caron ampui arviolta 50 patruunaa koneen aseista, niiden kunnon varmistamiseksi. Patruunapesissä oli arviolta 2 000 patruunaa käytettäväksi.
George R. Caronin aviopuoliso oli Katherine Marie Caron, ent. Younger.
Molly Sterling

Molly Sterling (s. 8. maaliskuuta 1998) on irlantilainen laulaja. Sterlingin ura alkoi 2010-luvun alussa nuorten laulukilpailuista "Tipp Teen Idol" ja "All Ireland Schools’ Talent Search". 27. helmikuuta 2015 Sterling voitti Irlannin karsintana vuoden 2015 Eurovision laulukilpailuun toimineen "Eurosong 2015" -laulukilpailun kappaleella "Playing with Numbers" ja valikoitui näin maan edustajaksi kilpailuun. Sterling kilpaili Eurovision laulukilpailun toisessa semifinaalissa 21. toukokuuta, sijoittui semifinaalin 12:nneksi eikä päässyt finaaliin.
Adolf Burgman

Adolf Burgman (19. kesäkuuta 1872 Sysmä – 15. lokakuuta 1941) oli suomalainen metsänhoitaja, pankinjohtaja ja metsäneuvos.
Burgmanin vanhemmat olivat sairaalan taloudenhoitaja Anders Victor Burgman ja Maria Fredrika Sevón. Burgman valmistui metsänhoitajaksi Evon metsäopistosta 1894. Hän oli aluksi kirkollisvirkatalojen metsänjakotöissä ja teki metsämaiden mittausta ja arviointia eri puolella Suomea. Burgman oli Kuusankoski Oy:n ja sittemmin Kymin Oy:n metsäosaston johtajana 1899–1910. Tämän jälkeen Burgman oli "Puutavara Oy Kymmene Ab ja Kumpp":in toimitusjohtajana vuoteen 1920 saakka, jolloin hän siirtyi liikeosaston johtajaksi ja metsäneuvokseksi metsähallitukseen. Tässä tehtävässä hän oli vuoteen 1930 saakka, jolloin hänet valittiin Suomen Pankin johtokunnan jäseneksi ja johtajaksi. Burgman hoiti näitä tehtäviä vuoteen 1938 saakka. Burgman oli Suomen Teollisuus-Hypoteekkipankin johtokunnan jäsenenä 1927–1938 ja hän oli puheenjohtajana tai jäsenenä useissa valtion ja eri yhtymien asettamissa komiteoissa. Burgman oli myös Veitsiluoto Oy:n tilintarkastajana 1930–1938 ja Mikkelin kaupunginvaltuuston jäsenenä 1908–1910.
Adolf Burgman oli naimisissa vuodesta 1900 Saima Mathilda Blomfeltin kanssa.
Harjula (Hyvinkää)

Harjula oli Hyvinkään kaupungin toinen elokuvateatteri, joka perustettiin vuonna 1912. Se sijaitsi Hyvinkään keskustassa osoitteessa Hämeenkatu 33 ja oli paikkakunnalle neljä vuotta aiemmin perustetun Arena-elokuvateatterin kilpailija.
Harjula tuhoutui talvisodan pommituksissa eikä toimintaa enää jatkettu sotien jälkeen.
Nykyään Harjulan paikalla sijaitsee elokuvateatteri Julia, jonka rakennus valmistui vuonna 1940.
Julia (Hyvinkää)

Julia 1&amp;2 (entiseltä nimeltään "Aula") on Hyvinkään keskustassa osoitteessa Hämeenkatu 34 sijaitseva elokuvateatteri. Julian rakennus sijaitsee samalla paikalla kuin sodassa tuhoutunut Harjulan elokuvateatteri. Elokuvateatterissa on kaksi salia, joihin nimen numerot 1 ja 2 viittaavat. Nykyisen nimensä Julia se sai vuonna 1986.
Loppuvuodesta 2020 Julian ilmoitettiin lopettavan toimintansa. Elokuvateatteri kuitenkin jatkaa toimintaansa kunnostettuna.
Julian läheisyydessä sijaitsee myös Hyvinkään vanhin toiminnassa oleva elokuvateatteri Kinoma.
Hämeenkatu (Hyvinkää)

Hämeenkatu on Hyvinkään pääkatu ja yksi tärkeimmistä Hyvinkään keskustan pääväylistä. Se alkaa Helsinki–Riihimäki-radan ylittävältä Hämeenkadun sillalta ja päättyy Mustaanmännistöön, jossa se muuttuu Ahdenkallioon vieväksi Ahdenkalliontieksi.
Hämeenkadun varrella on koko Hyvinkään kaupungin radan itäinen puoli. Sen varrella sijaitsevat muun muassa Ahjon talo ja Jussintori, Kirjastoaukio ja Kauppakeskus Willa, Hyvinkään kirkko, Donnerinpuisto ja Villateollisuuden muistomerkki sekä elokuvateatteri Julia sekä lukuisia yrityksiä.
Pääradan länsipuolella Hyvinkään tärkeimpiä katuja ovat Uudenmaankatu ja Hyvinkäänkatu. Hämeenkatu muuttuu Uudenmaankaduksi Helsinki–Riihimäki-radan ylittävän sillan kohdalla.
Korostenin piiri

Korostenin piiri () on hallinnollinen piiri Ukrainan pohjoisosassa Žytomyrin alueella.. Korostenin piirin naapurina ovat pohjoisessa Valko-Venäjän Homelin alue, idässä Kiovan alue (Vyšhorodin ja Butšan piirit), etelässä Žytomyrin piiri, lounaassa Zvjahelin piiri ja lännessä Rivnen alueen Sarnyn piiri. Piirin hallinnollinen keskus on Korosten (62 285 as., 2021).
Korostenin piiri on perustettu alkujaan vuonna 1923. Nykyään se kuuluu Ukrainan aluehallinnon toiseen tasoon. Heinäkuussa 2020 Ukraina supisti Žytomyrin alueen piirien lukumäärän neljään. Aiempaa laajemman Korostenin piirin pinta-alaksi tuli 10 892,2 neliökilometriä. Korostenin piiri oli heinäkuun 2020 jälkeen pinta-alaltaan suurin Ukrainan piireistä.
Ukrainan tilastokeskus arvioi Korostenin piirin väkiluvuksi 255 480 (1.1.2021). Kaupunkilaisiksi luokiteltiin 53,9 prosenttia piirin asukkaista (137 613 as.), eli neljän kaupungin (Korosten, Malyn, Ovrutš ja Olevsk) ja 12 kaupunkityyppisen taajaman väestö.
Vanhamylly

Vanhamylly on Hyvinkään kaupunginosa, joka sijaitsee Valtatie 3:n varrella noin 4 kilometriä Hyvinkään keskustan länsipuolella. Vanhamylly rajautuu Kuumolaan, jossa sijaitsee merkittävä yrityskeskittymä.
Vanhamylly tunnetaan Vanhanmyllyn siirtolapuutarhasta.
Raving Rabbids

Raving Rabbids on Ubisoftin luoma pelisarja, jossa on hullunkurisia rabbids hahmoja. Ensimmäinen peli oli nimeltään Rayman Raving Rabbids. Hahmoista on tehty myös oma televisiosarjansa nimeltään "Rabbids Invasion".
Axel Naesman

Axel (Aku) Rudolf Naesman, aiemmin Näsman (6. maaliskuuta 1890 Loviisa – 8. heinäkuuta 1967 Helsinki) oli suomalainen yritysjohtaja, joka sai teollisuusneuvoksen arvonimen.
Naesmanin vanhemmat olivat sahatyöläinen David Näsman ja Anna Antitytär ja puoliso Helvi Jussila. Naesman kävi koulua Loviisassa ja oli sitten töissä useilla eri sahoilla. Vuonna 1910 hän tuli vain 20-vuotiaana Fritz Arthur Juséliuksen Parikkalassa omistaman sahan ja sen tuotteiden Viipurista tehtyjen laivausten hoitajaksi. Viipuriin Naesman muutti 1913, Viipurin Sahan omistamien Vekrotniemen ja Inkilän sahojen hoitajaksi, toimien sittemmin niiden isännöitsijänä ja koko yhtiön metsäpäällikkönä.
Kotkan lähettyville Sunilan sahan isännöitsijäksi Naesman siirtyi vuonna 1919 ja sieltä 1921 Aunuksen Puuliikkeen sahojen isännöitsijäksi Suojärvelle. Kun yhtiö myytiin Enso Gutzeitille vuonna 1937, Naemanista tuli Enso-Gutzeitin kaikkien sisämaassa sijainneiden sahojen tuotannosta vastaava johtaja, vuodesta 1940 sahalaitosten yli-isännöitsijä. Naesman johti Enso-Gutzeitin sahatoimintaa aina eläkkeelle jäämiseensä asti, vuoteen 1956. Hän sai teollisuusneuvoksen arvonimen samana vuonna.
Pekka Kaartinen

Pekka ”Vinski” Kaartinen (s. 3. heinäkuuta 1958) on suomalainen uransa päättänyt jalkapalloilija, entinen lapsinäyttelijä ja nykyinen Icehearts-yhdistyksen nuorisotyöntekijä.
Helsinkiläisen vanginvartijan perheeseen syntynyt Kaartinen sai 11-vuotiaana pääroolin Raili Ruston ohjaamissa televisioelokuvissa "Koko kaupungin Vinski" (1969) ja "Vinski ja Vinsentti" (1970). 
Näyttelemistä enemmän Kaartista kiinnosti jalkapallo, jonka harrastamisen hän aloitti samoihin aikoihin Käpylän Pallossa. Hän siirtyi 15 vuoden iässä Helsingin Jalkapalloklubiin ja pääsi HJK:n liigajoukkueeseen 18-vuotiaana. Pian Virginian Danvillessä sijaitsevan Averett Collegen eurooppalaisen jalkapallon valmentaja, suomalainen Vesa Hiltunen kutsui Kaartisen Yhdysvaltoihin opiskelemaan ja pelaamaan koulunsa joukkueessa urheilustipendillä 1978–1981. Parin lukuvuoden jälkeen Kaartinen palkittiin Virginian parhaana ja alueellisen korkeakoululiigan taitavimpana pelaajana.
Kaartinen pelasi ehtiessään koko ajan myös HJK:n joukkueessa. Kausina 1977–1981 hän pelasi Mestaruussarjassa yhteensä 51 ottelua ja teki niissä kuusi maalia. Kaudella 1980 hän teki viisi maalia ja oli runkosarjassa joukkueensa toiseksi paras maalintekijä Miikka Toivolan jälkeen. Tämän jälkeen hän pelasi Suomessa I divisioonassa ja II divisioonassa ja edusti Grankulla IFK:ta sekä välillä kauden 1985 Finnairin Palloilijoita.
Kaartinen suoritti liiketalouden MBA-tutkinnon vuonna 1985 Pohjois-Carolinan yliopistossa ja palasi Suomeen. Hän toimi parikymmentä vuotta öljy-yhtiö Esson tehtävissä Suomessa ja ulkomailla, kunnes siirtyi Espoon Oilers -salibandyseuran toiminnanjohtajaksi. Sen työpaikan hän menetti alaisensa tekemän kavalluksen sijaiskärsijänä. Vuonna 2013 Kaartinen kutsuttiin kasvattajaksi urheilupainotteista lastensuojelutyötä tekevään Iceheartsiin.
Kaartinen pääsi jalkapalloansioistaan vuonna 1998 mukaan Averett University Cougar Club Hall of Fameen ja vuonna 2018 USA South Conference Hall of Fameen. Hän pelasi vuosina 1975–1978 kolme nuorten ja kolme poikien maaottelua.
Malesian alle 18-vuotiaiden jääkiekkomaajoukkue

Malesian alle 18-vuotiaiden jääkiekkomaajoukkue on edustanut Malesiaa alle 18-vuotiaiden kansainvälisissä jääkiekko-otteluissa. Joukkue on osallistunut Kansainvälisen jääkiekkoliiton IIHF:n järjestämään Challenge Cup of Asian alle 18-vuotiaiden turnaukseen vuonna 2012. Malesian alle 18-vuotiaiden jääkiekkomaajoukkue sijoittui viiden joukkueen turnauksessa kolmanneksi. Joukkue oli mukana turnauksessa vuonna 2024.
Eteri Tutberidze

Eteri Georgijevna Tutberidze (, ; s. 1974 Moskova) on venäläinen taitoluisteluvalmentaja, joka valmentaa lähinnä nuoria naisia. Hänen valmennettavansa ovat menestyneet maailman huipulla 2010-luvun puolivälistä alkaen.
Tutberidzen valmennusfilosofia perustuu kovaan työhön ja urheilijuuteen.
Tutberidze aloitti luistelu-uransa esiintymällä yhdysvaltalaisissa luistelunäytöksissä 1990-luvulla. Hänen läpimurtonsa valmentajana tapahtui vuonna 2014, kun Julija Lipnitskajasta tuli kaikkien aikojen nuorin kultamitalisti. Vuonna 2018 Pyeongchangin talviolympialaisissa hänellä oli kaksi valmennettavaa huippupaikoilla, Alina Zagitova ja Jevgenija Medvedeva. Pekingissä 2022 kaikki kolme venäläistä huippuluistelijaa Anna Štšerbakova, Aleksandra Trusova ja Kamila Valijeva tulevat Tutberidzen tallista.
Monet Tutberidzen huippuluistelijat ovat lopettaneet uransa alle 20-vuotiaina tai siirtyneet toisten valmentajien ohjaukseen. Tutberidzea on arvosteltu liian suuren työmäärän teettämisestä nuorilla urheilijoilla.
Vladimir Putin palkitsi Tutberidzen Venäjän valtiollisella kunniamerkillä. Tutberidzen asema ei siitä huolimatta ole aivan kiistaton. Eritoten välit entiseen luistelulegendaan ja nykyiseen valmentajaan Jevgeni Pljuštšenkoon ovat koko lailla hyytävät.
Mongolian alle 18-vuotiaiden jääkiekkomaajoukkue

Mongolian alle 18-vuotiaiden jääkiekkomaajoukkue edustaa Mongoliaa alle 18-vuotiaiden kansainvälisissä jääkiekko-otteluissa. 2000-luvun alussa joukkue osallistui alle 18-vuotiaiden Aasian ja Oseanian mestaruuskilpailujen 2. divisioonan turnauksiin. Vuonna 2000 joukkue sijoittui turnauksessa neljänneksi, eli viimeiseksi. Vuonna 2001 se voitti karsinnat vuoden 2002 kisojen 1. divisioonan turnaukseen pääsemiseksi. Muutamaa vuotta myöhemmin Mongolian alle 18-vuotiaiden jääkiekkomaajoukkue osallistui kolmesti alle 18-vuotiaiden maailmanmestaruuskilpailuihin 3. divisioonassa. Vuosina 2023–2024 joukkue osallistui IIHF:n Challenge Cup of Asia -turnauksen alle 18-vuotiaiden kisoihin. Vuonna 2023 maa isännöi kisoja ja saavutti pronssia. Joukkue saavutti pronssia myös vuonna 2024.
Susan Fenimore Cooper

Susan Fenimore Cooper (17. huhtikuuta 1813 – 31. joulukuuta 1894) oli yhdysvaltalainen kirjailija, filantrooppi ja luonnonystävä. 
Susan Fenimore Cooper syntyi vuonna 1813 Scarsdalessa, New Yorkissa. Hän oli vanhempiensa James Fenimore Cooperin ja hänen vaimonsa Susan Augusta DeLanceyn toinen lapsi ja vanhin täysi-ikäiseksi elänyt. Hänen isänsä James Fenimore Cooper oli kirjailija ja Yhdysvaltojen romaanikirjallisuuden perustaja.
Cooper oli filantrooppi. Vuonna 1873 hän perusti lastenkodin New Yorkin Cooperstowniin. Hänestä tuli varsin tarkka luonnontuntija, vaikkakaan hänellä ei ollut siihen koulutusta. Cooper kirjoitti myös kirjemuotoisen esseen naisten äänioikeudesta ja romaanin "Elinor Wyllys" (1846).
Hänen tunnetuin teoksensa on "Rural Hours" (1850). Siinä hän kuvaa sanoin ja kuvin New Yorkin osavaltion pohjoisosien luontoa ja vuodenaikoja. Myös teoksen kuvitusta pidetään hänen tekemänään, joskaan asiasta ei ole suoria todisteita. Teoksen kuvia: